中秋望月次玉局翁韻二首  其一
作者：李綱
朝代：宋

paragraphs: 明月如玉盤，飛上青霄東。
徘徊斗牛間，照我禪室中。
爽氣靄亭户，清光透簾櫳。
我雖不解飲，敢辭玉樽空。
舉酒對明月，起舞聊相從。
身世兩翛然，如遊廣寒宫。
夜久風露冷，草根吟候蟲。
咽咽不能已，豈自鳴其窮。
天涯多霧雨，好景誠難逢。
哦詩不成寢，頗類魚噞喁。